L 258/10
HU
Az Európai Unió Hivatalos Lapja
2022.10.5.
42.
megjegyzi, hogy jelenleg a Parlament strasbourgi épületeinek egyikén sincsenek fotovoltaikus panelek, mivel új nagy hatékonyságú hőszivattyúk telepítésével a hangsúlyt az energiamegtakarítás hatékonyabb módjaira fektették; megjegyzi, hogy azok a megvalósíthatósági tanulmányok, amelyek alapján úgy döntöttek, hogy Strasbourgban nem telepítenek szolárpaneleket a tetőkre, 2011-ben készültek, és megismétli, hogy a szolárpanelek ára 2010 óta több mint 80 %-kal csökkent; felkéri az Elnökséget, hogy értékelje a fotovoltaikus panelek 2023-ig történő telepítését, figyelembe véve a technikai kivitelezhetőséget és a költséghatékonyságot;
43.
üdvözli, hogy hőszivattyúkat telepítettek és kapcsolt energiatermelést alakítottak ki a strasbourgi és brüsszeli épületekben megújuló villamos energia és hő előállítása céljából; üdvözli továbbá, hogy a luxembourgi új Adenauerépület a legkorszerűbb környezetvédelmi technológiák alkalmazásával épült, beleértve a geotermikus és napenergia alkalmazását, valamint a napfény teljes körű kihasználását; felhívja a Parlamentet, hogy növelje tovább a megújuló energia arányát az energiamixben és különösen az energiatermelésben, és a lehető leghamarabb fokozatosan vezesse ki a fosszilis tüzelőanyagokat; felhívja a Parlamentet, hogy tegye közzé a Parlament összes épületének energiatanú­ sítványát;
44.
emlékeztet, hogy a hatékony világítási megoldások alapvető tényezőt jelentenek az épületek fenntarthatósága szempontjából; üdvözli, hogy a Parlament épületeiben – amikor csak lehetséges és megvalósítható – értékelik a meglévő világítás alacsony energiafelhasználású LED-fényforrásokra történő cseréjét; sajnálja, hogy a Parlament három munkahelyén nem minden iroda van felszerelve mozgásérzékelővel, és úgy tűnik, hogy a Spinelli-épület több irodájában a mozgásérzékelők nem működnek; felhívja a Parlamentet, hogy az energiafogyasztás csökkentése érdekében biztosítsa, hogy ahol csak lehetséges, teljesen működőképes mozgásérzékelőket szereljenek fel;
45.
üdvözli, hogy a 2020 szeptemberében elkészült brüsszeli Wayenberg-óvoda épületének bővítése a Parlament első passzív épülete; felhívja az Elnökséget, hogy 2022-ben kezdeményezzen technikai vizsgálatokat az arra irányuló kiegészítő lehetőségek azonosítására, hogy tovább csökkentse az energiafogyasztást és fokozza a megújuló energia termelését, és ezeket a lehető leghamarabb végrehajtsa;
46.
emlékeztet, hogy a Parlament szénlábnyomának közel kétharmada a személyszállításból származik; felszólít az önkéntes távmunka több napra és funkcióra való kiterjesztésének átgondolására, amennyiben ez releváns, és feltéve, hogy az nem zavarja a parlamenti munkát; szem előtt tartva a fizikai jelenlét fontosságát, emlékeztet, hogy a Parlament a Parlament jövőbeli munkájával foglalkozó munkacsoportokat hozott létre; felhívja a Parlamentet, hogy vegye figyelembe a fókuszcsoportok következtetéseit; felhív továbbá arra, hogy a kiküldetések esetében részesítsék előnyben az alacsony szén-dioxid-kibocsátású közlekedési módokat;
47.
üdvözli, hogy a Parlament gépjárműflottájában fokozatosan áttérnek a nulla kibocsátású járművekre; felszólít arra, hogy a szolgálati flotta legkésőbb 2024-re teljesen elektromos meghajtású legyen;
48.
felszólít arra, hogy növeljék megfelelő mértékben az elektromos járművek töltőállomásainak számát a jelenlegi és a közeljövőben várható kereslettel összhangban; további kerékpártárolók létrehozását szorgalmazza; a teherkerékpárok számára megfelelő parkolóhelyek létrehozását szorgalmazza annak biztosítása érdekében, hogy a hagyományos kerékpárok tárolói hozzáférhetőek legyenek a hagyományos kerékpárral érkezők számára;
49.
megjegyzi, hogy a Parlament élelmiszer-pazarlása 2018 és 2020 között felszolgált ételadagonként 0,055–0,068 kg volt; üdvözli a Parlament élelmiszer-pazarlás csökkentésére irányuló erőfeszítéseit, amelyek keretében összegyűjti és elszállítja a megmaradt élelmiszereket a „frontvonalbeli” szervezeteknek, amelyek eljuttatják azokat a rászorulóknak; felhívja a Parlamentet, hogy folytassa az élelmiszer-pazarlás további csökkentési lehetőségeinek feltárását;
50.
üdvözli, hogy a változatosabb és fenntarthatóbb élelmiszer-választékot vezettek be a Parlament éttermében, ideértve a vegetáriánus és vegán termékek nagyobb választékának bevezetését; javasolja a Parlament étkezdéiben felszolgált vegetáriánus és vegán ételek sokféleségének növelését; kéri továbbá, hogy minden nap legalább egy friss, gluténmentes étkezési lehetőség álljon rendelkezésre, és hogy az allergiára és a tápértékre vonatkozó információkat jól láthatóan tüntessék fel a pultok mellett elhelyezett, ételt jelölő kártyákon;